Černobil (ukrajinsko "Чорно́биль", rusko "Черно́быль") je mesto v severni Ukrajini, blizu meje z Belorusijo. To mesto je bilo pomembno prometno vozlišče in trgovsko središče, še posebej v 19. stoletju. Severozahodno od mesta je 14,5 km oddaljena Černobilska jedrska elektrarna, ki je znana po Černobilski nesreči. Nesreča se je zgodila 26. aprila 1986, pri tem pa so bili v okolje spuščeni radioaktivni delci, iz močno poškodovane reaktorske zgradbe pa je začela uhajati radioaktivna snov. Iz mesta in okoliških krajev je bilo evakuiranih preko 100.000 ljudi, med drugim tudi iz mest Pripjat in Opačiči. Čeprav je povečano radioaktivno sevanje še vedno prisotno na tem območju, je 800 let staro mesto preživelo, vendar komajda. Vladni delavci še vedno nadzorujejo območje in poskušajo odstraniti radioaktivni material. Na stotine ljudi, večinoma starejših, se je odločilo, da bodo živeli z nevarnostjo, zato so se vrnili na svoje domove v mestih in vaseh, ki so v radioaktivnem območju. Njihovo število je bilo največje leta 1987, ko je tam bivalo 1200 ljudi. V letu 2003 jih je bilo samo še okoli 300.